ȘTIRI... INFORMAȚII... EVENIMENTE...

ȘTIRI… INFORMAȚII… EVENIMENTE…

ROMANIŢA ŞTENŢEL

A venit…

…”ca martie în post” a venit MARTIE – ca prima lună a unui nou anotimp, al regenerării întregii naturi!

A VENIT cu simbolurile ei dragi și sensibile, apropiate de poezia sufletelor noastre: ziua Mărțișorului, zilele Babei Dochia…zilele Moșilor, ninsoarea mieilor…

A venit cu atâtea vești ca să încălzească sufletul slăbit, vlăguit, de recele iernii… a venit vestitorul PRIMĂVERII!

Astea toate n-ar fi destul dacă nu ar fi de acord și oamenii de știință, astronomii. Ei au spus, sus – și tare,cât să se audă în toată emisfera nordică – boreală: da, vine PRIMĂVARA…cu:

Echinocțiul de primăvară

Data la care se produce acest fenomen astronomic este variabilă (între 19 -20 martie) – anul acesta, aflăm de la Observatotul Astronomic,,Vasile Urseanu” că va fi în ziua de 21 martie, ora 00.45 – ora României (numită în termeni astronomici TLR – timpul legal al României!)

Atunci: Soarele traversează Ecuatorul ceresc, trecând din emisfera – australă, în cea boreală (nordică)… de acum ziua crește față de noapte care scade…până la 21 iunie, la Solstițiul de vară – ziua cea mai lungă – noaptea cea mai scurtă. În regiunile polare, din nordul planetei, începe lunga-zi-polară (care ține 6 luni) şi în regiunile sudice poposește lunga noapte-polară!.

O informație uimitoare vine din Mexic! La Piramida lui Kukulkan, la echinocțiul de primăvară (și de toamnă). La baza scărilor piramidei se află două capete imense de șarpe,din piatră!…în acea zi, lumina trimisă de soare se întâlnește cu una din muchiile piramidei, iar lumina trimisă spre scări îți dă impresia că ai în față un imens…șarpe…coborând de pe piramidă! Este un spectaculos joc de lumini și umbre…se spune că această piramidă este,,o construcție ce îmbină poezia cu religia, matematica, geometria, astronomia”.

Prima zi de martie a sosit cu feluritele și coloratele ei Mărțișoare….care au fost oferite celor mai dragi doamne și domnițe…adăugăm și noi un buchet de mărțișoare – pentru contemporanii noștri, seniori, născuți într-o zi de 1 Martie.

Elisabeta Bostan – 84 de ani…regizoare, scenaristă, profesoară, creatoarea unei mitologii a copilăriei prin filmele ei: ecranizarea Amintirilor…lui Creangă, ciclul de filme cu Năică, și desigur încântătorul lung metraj: VERONICA!

Ovidiu Ioanițoaia – 70 de ani…binecunoscut jurnalist sportiv, comentator remarcabil, la Radio și la Televiziune al meciurilor de footbal, directorul cotidianului Gazeta Sporturilor.

Academicianul Solomon Marcus – 90 de ani… matematician, cu cercetări de valoare și în domeniile: informatică, semiotică, antropologie, lingvistică, matematică, istorie și filozofia științei.

ZIUA sărbătorilor internaționale: 20 martie!

…este declarată Ziua internațională a fericirii! de către Adunarea Generală a O.N.U.,prin Rezoluția nr. 66- 281 din 12 iulie 2012…prin care se cere celor 193 de țări membre să celebreze această zi ,, în manieră potrivită, în special prin activități educative…și să abordeze politici publice care să crească bunăstarea popoarelor, (deci și fericirea!) …este Ziua Francofoniei:se sărbătorește în fiecare an în toate țările care au în comun folosirea limbii franceze, ca limbă națională oficială, de comunicație internațională, de cultură sau de lucru.România a intrat în Mișcarea Francofonă în 1991 iar în 1993 a devenit membru cu drepturi depline.

Este Ziua Internațională a Teatrului pentru Copii și Tineret. A fost marcată prima dată în anul 2001,la inițiativa ASSITEJ – Asociația Internațională a Teatrului pentru Copii și Tineret.

Desigur iubitorii teatrului, publicul cel mai mic, copiii, vor da năvală în sălile de spectacole, pentru a se întâlni cu eroii din dragile lor povești clasice sau modernizate!

Dar, încă nu vor merge…la ei,,acasă“ adică la Teatrul Ion Creangă – a cărui sală este, vai, de vre-o doi ani în renovări și reparații…(de ce oare, oameni mari, nu vă gândiți la bucuria copiilor voștri ?). Așa că cei mici sunt invitați în zilele lunii martie în săli de spectacol-gazdă la Teatrul Excelsior, Teatrul Nottara, Teatrul Elisabeta.

Premierele stagiunii sunt: ,,Crăiasa Zăpezii“ – pentru copii peste 6 ani, o poveste clasică, într-o interpretare modernă, cu multă muzică!

„Amintiri din copilărie” în spectacol copiii se întâlnesc cu bădia Ion…cu Smărăndița, cu mătușa Mărioara…și alți eroi. Actorul Ion Arcudeanu se află și el în poveste și ne face o mărturisire: „.În acest spectacol eu joc un rol frumos: sunt Dascălul, adică chiar ION Creangă, pe care copiii, actorii dar și cei din sală, spectatorii, îl îndrăgesc, pentru că le spune povești… dar când spune „acum dăm o dictare” cu toții mormăie, doar Smărăndița, ea se bucură!

Mărturisesc, la chemarea regizorului – care a realizat și dramatizarea – eu nu prea eram convins de succesul piesei…dar destul de repede am exclamat la repetiții: „Păi ăsta e Creangă, e spiritul lui” deși veți vedea, spectacolul are o construcție modernă… de pildă sunt introduse numeroase momente coregrafice – dansuri populare stilizate. Asta place copiilor, mai ales în scenele de la iarmaroc… la scăldătoare… unde vin Ielele! sau la botez.! La iarmaroc…hop apar din nou și eu în rol de târgoveț, dornic să cumpere pupăza!!E o scenă cu mult haz, mai ales când târgovețul zice „De vânzare ți-i găinușa asta?… și în scenă apare o dihanie, supra-dimensionată, purtată de 4 fete, și care arată a curcan!…

Copiilor le place, se distrează și aceasta este dovada că spectacolul merită aprecierea dată. În luna octombrie 2014, la Festivalul Internațional al Teatrelor pentru copii și tineret – și anume Premiul întâi – juriul a fost, la rândul lui, entuziasmat de jocul actorilor, de regie, de formula modernă, după un text clasic. Veniți, dragi copii, la spectacolul Amintiri din copilărie, să vă bucurați, alături de noi actorii, veniți la sala de la Palatul copiilor!”

Îngerii la a 70 aniversare!

Corul de copii Radio este una din cele mai valoroase formații muzicale a Societății Române de Radiodifuziune… și are o vârstă apreciabilă. În acest an, 2015 se împlinesc 70 de ani de la creearea sa. În anul 1945, un om cu vocație, pe numele său Ion Vanica, a înființat un cor reprezentativ al țării, un cor de copii. Cu profesionalism, cu multă dăruire, a clădit o formație trainică, de prestigiu și renume. I-au urmat ani frumoși, de glorie muzicală, sub zodia și conducerea unei alte maestre, Elena Vicică – un al doilea „V” în destinul Corului de copii Radio, un suflet hărăzit, dornic să sporească faima ….cetei-deîngeri, copii cu glasuri minunate.

Din 1981 a preluat Corul, șlefuind strălucirea vocilor și recunoaștera lor internațională, o doamnă și o mare maestră, Elena Văcărescu-Necula….un al treilea „V” în viața corului.

Au trecut sute-sute de copii, de generații, pragul Studioului 3, unde aveau loc selecțiile pentru Cor…cei aleși au venit de la grădiniță și au plecat la 18 ani, în lume, unde au îmbrățișat o carieră muzicală sau alt profil.

Din anul 2004 Corul de copii Radio este Ambasador Cultural al Uniunii Europene, titlu acordat de Federația Corurilor din U.E. datorat celor peste 50 de participări la festivaluri, turnee artistice, și concursuri internaționale, în state din Europa, Japonia, S.U.A. și Canada.

Primul eveniment extern din acest an aniversar va fi în 26 martie când Corul de copii Radio va merge în Grecia, la Volos, și va da concerte în deschiderea Festivalului Evmelia International Music.

Dirijorul Corului, maestrul Voicu Popescu, a anunțat viitoarele turnee externe: Vom fi prezenți la Logano, în Elveția, la Milano, la Munchen – unde ansamblul românesc va participa la Finala Competiției corale: Let the people sing!,un eveniment internațional sub auspiciile Uniunii Europene de Radio și Televiziune. La mulți ani!multe trofee! și…tinerețe fără bătrânețe!

EVENIMENT… În Aula Magna a Academiei Române, miercuri 4 martie a avut loc Sesiunea omagială dedicată unei mari și culturii noastre – academicianul Solomon Marcus, la aniversarea celor 90 de ani de viață și activitate neobosită, cu cercetări de valoare în domenii diferite, precum: matematica, lingvistica matematică, semiotică, informatică, antropologie, istorie, filozofia științei…

Un spirit enciclopedic, un om pasionat de adevărurile oferite de domeniile științei, dar și un om sensibil la viața Cetății, la oameni, la tot ce are frumos umanitatea, pândită de multe rele și neadevăruri ….un om dispus întotdeauna să dialogheze cu semenii săi, pentru a afla ce e mai bine de făcut pentru cei din jur, oameni mari dar și tineri, adolescenți, porniți pe drumul anevoios al cunoașterii….oferind,de fiecare dată, sfatul și căldura gândurilor sale.

În Aula Magna au sosit, dis-de-dimineață, colegii săi, academicienii, să fie printre cei dintâi care să se bucure de o asemenea întâlnire deosebită!

Sărbătoritul a sosit cu un pas vioi, cu zâmbet, ușor emoționat…jovial i-a salutat cu prietenie apoi a luat loc , în fotoliul academic, pentru a asculta cuvinte și gânduri – omagiu, din partea celor 19 distinse personalități prezente … „la Aniversară!”

Iată câteva din luările de cuvânt în onoarea sărbătoritului, în Aula Magna.

Președintele Academiei Române, academicianul Ionel Valentin Vlad l-a întâmpinat pe sărbătorit cu alocuțiunea intitulată sugestiv „Academicianul Solomon Marcus la începutul unei noi primăveri”

Academicianul Viorel Barbu – președintele Secției de științe matematice a vorbit despre fascinația unui model cultural….

Profesorul Basarab Nicolescu, membru de onoare al Academiei l-a omagiat pe sărbătorit ca pe un veșnic spirit tânăr…

Acad. Daniel Dăianu a subliniat că „Solomon Marcus este un om pentru eternitate”

Acad. Gh. Păun și-a intitulat comunicarea: „Firescul unicității la 90 de ani”

Prof. Irinel Popescu,membru corespondent al Academiei: „Modelul academic –Solomon Marcus”

Prof. Gabriela Pană Dindelegan: „Solomon Marcus și începuturile lingvisticii matematice”

Prof. Sanda Golopenția: „Solomon Marcus în poetică și semiotică”

Prof. Mircea Martin, membru corespondent al Academiei: „Știința ca formă a culturii”

Mulțumind tuturor, Acad. Solomon Marcus a rostit în final cuvântul său, intitulat: „Raport pentru ultimii cinci ani și…proiect pentru următorii…”

Contents